Document ID: 32008R0109

РЕГЛАМЕНТ (ЕО) № 109/2008 НА ЕВРОПЕЙСКИЯ ПАРЛАМЕНТ И НА СЪВЕТА
от 15 януари 2008 година
за изменение на Регламент (ЕО) № 1924/2006 относно хранителни и здравни претенции за храните
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 95 от него,
като взеха предвид предложението на Комисията,
като взеха предвид становището на Европейския икономически и социален комитет (1),
в съответствие с процедурата, предвидена в член 251 от Договора (2),
като имат предвид, че:
(1)
Регламент (ЕО) № 1924/2006 на Европейския парламент и на Съвета (3) установява правила за използването на претенции при етикетирането, представянето и рекламирането на храни.
(2)
Здравните претенции са забранени, освен ако съответстват на общите и специфичните изисквания, установени с Регламент (ЕО) № 1924/2006, и освен ако са включени в списъци на Общността на разрешените здравни претенции. Тези списъци със здравни претенции предстои да бъдат съставени в съответствие с процедурите, описани в посочения регламент. Като следствие тези списъци не бяха влезли в сила на 1 юли 2007 г. - датата на прилагане на посочения регламент.
(3)
Поради тази причина Регламент (ЕО) № 1924/2006 предвижда преходни мерки за здравните претенции, различни от тези, отнасящи се до намаляване на риска от заболяване, и претенциите, отнасящи се до развитието и здравето на децата.
(4)
По отношение на претенциите за намаляване на риска от заболяване не беше необходима преходна мярка. Поради забраната на претенциите за предотвратяване, лечение и излекуване на болест, предвидена в Директива 2000/13/ЕО на Европейския парламент и на Съвета от 20 март 2000 г. за сближаване на законодателството на държавите-членки относно етикетирането, представянето и рекламата на храните (4), и въвеждането на новата категория претенции за намаляване на риска от заболяване чрез Регламент (ЕО) № 1924/2006, продуктите, върху които са отбелязани такива претенции, не би следвало да са предлагани на пазара на Общността.
(5)
Категорията претенции, отнасящи се до развитието и здравето на децата, беше въведена на много късен етап от процедурата за приемане на Регламент (ЕО) № 1924/2006, без да бъдат предвидени преходни мерки. Продуктите, върху които са отбелязани такива претенции, обаче вече присъстват на пазара на Общността.
(6)
Следователно с цел да се избегнат пазарните сътресения, е уместно спрямо претенциите, отнасящи се до развитието и здравето на децата, да се приложат същите преходни мерки, както към останалите здравни претенции.
(7)
Регламент (ЕО) № 1924/2006 следва да бъде съответно изменен,
ПРИЕХА НАСТОЯЩИЯ РЕГЛАМЕНТ:
Член 1
Регламент (ЕО) № 1924/2006 се изменя, както следва:
1.
В член 14 параграф 1 се заменя със следното:
„1. Независимо от разпоредбите на член 2, параграф 1, буква б) от Директива 2000/13/ЕО, следните претенции могат да се използват, когато са били разрешени в съответствие с процедурата, установена в членове 15, 16, 17 и 19 от настоящия регламент, за включване в списъка на Общността на такива разрешени претенции, заедно с всички необходими условия за използването на тези претенции:
а)
претенции за намаляване на риска от заболяване,
б)
претенциите, отнасящи се до развитието и здравето на децата.“;
2.
Уводното изречение от член 28, параграф 6 се заменя със следното:
„Здравните претенции, различни от посочените в член 13, параграф 1, буква а) и в член 14, параграф 1, буква а), които са били използвани в съответствие с националните разпоредби преди датата на влизане в сила на настоящия регламент, подлежат на следното:“.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 юли 2007 г.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 15 януари 2008 година.

Labels: 0
3
17